Н А Р Е Д Б А

За упражняване правата на общината върху общинската част на капитала

в търговските дружества

Р А З Д Е Л І

ОБЩИ ПОЛОЖЕНИЯ

Чл.1 С тази наредба се урежда редът за упражняване правата на собственост на Общината върху: дялове и акции на търговски дружества, в които Общината е едноличен собственик, съдружник или акционер.

Чл.2 Общинският съвет и кметът упражняват правата на собственост на общината в търговските дружества при условията и по реда, посочени по-долу.

Р А З Д Е Л ІІ

ОБРАЗУВАНЕ И ПРЕОБРАЗУВАНЕ НА ЕДНОЛИЧНИ ТЪРГОВСКИ

ДРУЖЕСТВА С ОБЩИНСКО УЧАСТИЕ

Чл.3 Общинският съвет може да образува еднолични дружества с ограничена отговорност и еднолични акционерни дружества по реда на Търговския закон.

Чл.4 Преобразуването на общинските предприятия в търговски дружества се извършва от Общинския съвет.

Чл.5 При преобразуване на еднолични търговски дружества с общинско участие в капитала на дружеството се записват всички дълготрайни активи на предприятието, посочени в баланса му.

Чл.6 Образуването, преобразуването или прекратяването на едноличните търговски дружества с общинско участие се извършва с решение на Общинския съвет.

Р А З Д Е Л ІІІ

ОРГАНИ НА ТЪРГОВСКИТЕ ДРУЖЕСТВА, В КОИТО ОБЩИНАТА Е

СОБСТВЕНИК НА КАПИТАЛА, СЪДРУЖНИК ИЛИ АКЦИОНЕР

Чл.7/1/ Търговски дружества с изцяло общинско участие са:

1. Еднолично акционерно дружество – ЕАД

2. Еднолично дружество с ограничена отговорност – ЕООД

/2/ Общината може да участва като съдружник в търговски дружества, в които отговорността е ограничена до размера на техния капитал.

Чл.8 Органи на посочените в чл.7, ал.1 дружества са:

Ал.1 За ЕАД: 1. Едноличният собственик на капитала в лицето на Общински съвет-Радомир.

2. Съветът на директорите /за едностепенна система на управление/ или надзорния и управителния съвет/ за двустепенна система на управление/.

Ал.2 За ЕООД: 1. Едноличният собственик на капитала в лицето на Общински съвет-Радомир.

2. Управител /управители/

3. Контрольор

Чл.9 Органите на търговските дружества, в които Общината е съдружник или акционер, се формират при условията и по реда на Търговския закон.

Чл.10 Общинският съвет или кметът на общината упражняват правата на едноличния собственик на капитала в общинските предприятия-еднолични търговски дружества съобразно тяхната компетентност и делегирани пълномощия.

Чл.11 Общинският съвет взема решения, когато упражнява правата на общината като едноличен собственик на капитала, а кметът на общината издава заповеди.

Чл.12 В търговските дружества, в които общината е акционер или съдружник, кметът или писмено упълномощено от него лице представлява общината в общото събрание на съдружниците.

Р А З Д Е Л ІV

ПРАВОМОЩИЯ НА ОРГАНИТЕ НА ОБЩИНСКИТЕ ПРЕДПРИЯТИЯ

ЕДНОЛИЧНИ ТЪРГОВСКИ ДРУЖЕСТВА

Чл.13 Едноличният собственик на капитала в общинските акционерни дружества има следните правомощия:

1. Изменя и допълва устава на дружеството;

2. Увеличава или намалява капитала му;

3. Преобразува и прекратява дружеството;

4. Избира и освобождава членовете на съвета на директорите, съответно на надзорния съвет и определя възнаграждението им.

5. Назначава и освобождава дипломирани експерт-счетоводители;

6. Одобрява годишния счетоводен отчет след заверка от назначения експерт-счетоводител;

7. Разрешава издаването на облигации;

8. Назначава ликвидаторите при прекратяване на дружеството;

9. Освобождава от отговорност членовете на надзорния съвет, на управителния съвет и на съвета на директорите;

10. Взема решения за закриване или прехвърляне на предприятия или значителна част от тях;

Чл.14 Едноличният собственик на капитала в общинските предприятия-еднолични акционерни дружества може да предвиди изрично в уставите им друг ред или изисквания при вземане на решения относно:

1. Участие в други търговски или граждански дружества в страната или чужбина;

2. Придобиване или разпореждане с недвижими имоти или с вещни права върху тях;

3. Даване на обезпечения в полза на трети лица;

4. Сключване на договори за кредитиране на трети лица;

5. Учредяване на залог или ипотека върху дълготрайни материални активи на дружеството;

Чл.15 Едноличният собственик на капитала в общинските дружества с ограничена отговорност има следните правомощия:

1. Изменя и допълва учредителния акт на дружеството;

2. Увеличава или намалява капитала му;

3. Преобразува и прекратява дружеството;

4. Приема годишния отчет и баланса;

5. Избира управителя, определя възнаграждението му и го освобождава от отговорност;

6. Избира контрольор и проверители на дружеството;

7. Взема решения за откриване или закриване на клонове на дружеството и за участие в други дружества;

8. Взема решения за участие на дружеството в граждански дружества;

9. Взема решения за придобиване или отчуждаване на недвижими имоти и учредяване на вещни права върху такива;

10. Взема решения за предявяване на искове на дружеството срещу управителя или контрольора и назначава представител за водене на процеса срещу тях;

11. Взема решения за разпореждане и придобиване на дялове и акции-собственост на дружеството в други дружества;

12. Взема решения за допълнителни парични вноски;

13. Дава съгласие за обезпечаване в полза на трети лица;

14. Дава съгласие за сключване на договори за кредитиране на трети лица;

15. Дава съгласие за учредяване на ипотека и залог на дълготрайните активи на дружеството;

16. Назначава ликвидаторите при прекратяване на дружеството;

Чл.16 Правомощията на едноличния собственик на капитала се изброяват в учредителните актове, съответно в уставите на тези дружества.

Р А З Д Е Л V

ПРАВИЛА ЗА СКЛЮЧВАНЕ НА ДОГОВОРИ ЗА ПРОДАЖБА, ЗАМЯНА

И НАЕМ НА ДЪЛГОТРАЙНИ МАТЕРИАЛНИ АКТИВИ НА ОБЩИНС-

КИТЕ ДРУЖЕСТВА

Чл.17/1/Сключването на договори за продажба, замяна и наем на дълготрайни активи на дружествата в размер до 5 % от общата балансова стойност на ДМА към 31 декември на предходната година, се извършва след провеждане на търг или конкурс при условията и по реда на съответните наредби приети от Общински съвет-Радомир.

/2/ За разпореждане с ДМА над 5 % се изисква съгласие на едноличния собственик на капитала.

/3/ В отделните случаи с решение на едноличния собственик на капитала, сключването на договори за продажба, замяна и наем може да се извърши без търг или конкурс след преговори с потенциален купувач.

/4/ Търговете и конкурсите по ал.1 се провеждат от изпълнителния директор или управителя на дружеството. Той сключва и договорите със спечелилите участници.

Р А З Д Е Л VІ

ЗАДЪЛЖЕНИЯ НА ПРЕДСТАВИТЕЛИТЕ НА ОБЩИНАТА В ТЪРГОВ-

СКИТЕ ДРУЖЕСТВА, В КОИТО Е АКЦИОНЕР ИЛИ СЪДРУЖНИК

Чл.18 /1/ В дружествата с ограничена отговорност, в които общината е съдружник, лицата упълномощени да представляват общината в общото събрание на съдружниците по реда на чл.12 от тази наредба, вземат предварително писмено съгласие от Общинския съвет по следните въпроси:

1. Изменение и допълване на дружествения договор;

2. Приемане или изключване на съдружник, даване на съгласие за прехвърляне дял на нов член или на друг съдружник;

3. Намаляване или увеличаване капитала на дружеството;

4. Придобиване и отчуждаване на недвижими имоти и вещни права върху тях;

5. Решение за допълнителни парични вноски;

6. Решение за участие в други дружества;

7. Приемане на годишните отчети и баланси, след заверка от експерт-счетоводители и разпределение на печалбата;

8. Преобразуване и прекратяване на дружеството;

/2/ За случаите по т.т.2,3,5,6 и 8 е необходимо и решение на Общинския съвет.

Чл.19 /1/ В акционерните дружества, в които общината е акционер, лицата упълномощени да представляват общината в общото събрание на акционерите по реда на чл.12 от тази наредба, вземат предварително писмено съгласие от Общинския съвет по следните въпроси:

1. Изменение и допълване на дружествения договор;

2. Намаляване или увеличаване капитала на дружеството;

3. Преобразуване и прекратяване на дружеството;

4. Одобряване на годишния счетоводен отчет, след заверка от експерт-счетоводител и разпределяне на печалбата;

5. Освобождаване от отговорност членовете на съвета на директорите, съответно надзорния и управителния съвети;

6. Назначаване и освобождаване на експерт-счетоводители;

7. Избиране и освобождаване членове на съвета на директорите, надзорен и управителен съвети;

/2/ За случаите по т.т.2,3,5 и 7 е необходимо решение на Общинския съвет.

Р А З Д Е Л VІІ

СЪСТАВ НА ОРГАНИТЕ НА ЕДНОЛИЧНИТЕ ТЪРГОВСКИ ДРУ-

ЖЕСТВА С ОБЩИНСКО УЧАСТИЕ

Чл.20 /1/ Управители на едноличните търговски дружества с ограничена отговорност, могат да бъдат физически и юридически лица;

/2/ Членове на изпълнителни или контролни органи на еднолични акционерни дружества, могат да бъдат физически лица. С устава на дружеството може да се предвиди възможност в органите му да се включват и юридически лица.

Чл.21 Не могат да бъдат избирани в органите на едноличните търговски дружества с общинско участие лица, които:

1. От свое или от чуждо име извършват търговска дейност конкурентна на дружеството;

2. Участват в други търговски дружества с конкурентна на дружеството дейност;

3. Са лишени с присъда или по административен ред от правото да заемат материално отчетническа дейност;

4. Са участвали в управителните органи на търговски дружества, които са били обявени в несъстоятелност през последните две години предхождащи датата на решението за обявяване на несъстоятелността.

5. Са народни представители, кмет на община, кметове на населени места, кметски наместници, заместник-кметове на община и държавни служители.

Р А З Д Е Л VІІІ

ВЪЗЛАГАНЕ НА УПРАВЛЕНИЕТО, КОНТРОЛА И ОПРЕДЕЛЯНЕ

ВЪЗНАГРАЖДЕНИЕТО НА ОРГАНИТЕ НА ЕДНОЛИЧНИТЕ ТЪРГОВ-

СКИ ДРУЖЕСТВА С ОБЩИНСКО УЧАСТИЕ

Чл.22/1/ Управлението на търговските дружества се възлага с договор за управление, сключен между кмета на общината със съответния управител или изпълнителен директор.

/2/ Такъв договор се сключва и с членовете на управителния и надзорния съвети, както и с контрольора. В него се определя и видът и размерът на гаранцията, която те дават за своето управление.

/3/ Дадената гаранция се връща плед прекратяването на договора за управление и след решението на Общинския съвет за освобождаване от отговорност. Когато гаранцията е била внесена в пари, на връщане подлежат и лихвите върху внесената сума.

Чл.23 /1/ Договорът за управление се сключва след провеждане на конкурс по ред и при условия определени от Общинския съвет.

/2/ Максималният срок на такъв договор е три години. Срокът може да бъде удължаван само след изрично решение на Общинския съвет.

Чл.24 /1/ С договора за управление се уреждат:

1. Правата и задълженията на страните;

2. Размерът и начинът на плащане на възнаграждението;

3. Отговорността на страните при неизпълнение на задълженията;

4. Основанията за прекратяване;

/2/ При сключването на договора кметът на общината утвърждава бизнес-задачата на предприятието за целия срок на договора и поотделно за всяка година, в съответствие със стратегията за развитие на дружеството.

/3/ Бизнес задачата съдържа конкретни икономически показатели, чието изпълнение органите на управление, съответно надзорният съвет, следва да осигурят като: рентабилност, производителност, обем на продажбите, печалба или намаляване на загуба, нови пазари, използване на съоръженията, поддържане на оптимален брой работни места, финансови задължения, инвестиции и други.

Чл.25 По решение на общинския съвет се назначават и ликвидатори на дружествата, като договорите с тях се сключват от кмета на общината и имат следното минимално съдържание: права и задължения на страните, срокове, възнаграждение.

Чл.26 Изискванията към ликвидатора се припокриват с тези, които се поставят пред редовните управителни и контролни органи на търговските дружества.

Р А З Д Е Л ІХ

ОБРАЗУВАНЕ НА СРЕДСТВАТА ЗА РАБОТНА ЗАПЛАТА В ТЪРГОВ-

СКИТЕ ДРУЖЕСТВА С НАД 50 % ОБЩИНСКО УЧАСТИЕ

Чл.27 Средствата за образуване на работната заплата в търговските дружества с над 50 % общинско участие се формират съгласно приетата от МС наредба за образуване на средствата за работна заплата в търговските дружества с над 50 % държавно или общинско участие за съответната календарна година.

Р А З Д Е Л Х

ЗАКЛЮЧИТЕЛНИ РАЗПОРЕДБИ

§ 1 Тази наредба се приема на основание чл.2, ал.4 от Закона за общинската собственост и чл.3 от Правилника за приложение на Закона за общинската собственост.

§ 2 Настоящата наредба не се прилага за общинските предприятия по смисъла на чл.52 от ЗОС.

§ 3 Изпълнението на наредбата се възлага на кмета на общината.

§ 4 Наредбата е приета с Решение № 36 от 10.05.2002 г. на Общински съвет-Радомир.